**Orion Oyj** on suomalainen lääketeollisuusyhtiö, jonka osake noteerataan Helsingin pörssissä. Orionilla on tuotanto- ja tutkimustoimintaa Espoon pääkonttorin lisäksi Kuopiossa, Oulussa, Hangossa, Salossa ja Turussa.

Historia
--------

Espoon pääkonttori
Orionin perustivat 21. syyskuuta 1917 apteekkarit Onni Turpeinen, Eemil Tuurala ja Wikki Valkama. Ennen Orionin perustamista he työskentelivät Medica-nimisessä farmaseuttis-kemiallisessa tehtaassa. Uuden yhtiön ensimmäiset tilat löytyivät piharakennuksesta Helsingin Kruununhaasta, Mariankatu 24:stä, eli Asunto Oy Mars-tähdestä. Lääkepajan ensimmäisten tuotteiden joukossa olivat Bellistol-aseöljy ja dulsiini. Lastenlääkäri Arvo Ylppö oli merkittävässä roolissa 1920-luvulta alkaen.

Orion Oyj jakautui heinäkuussa 2006 kahdeksi erilliseksi pörssiyhtiöksi, uudeksi Orion Oyj:ksi ja Oriola-KD Oyj:ksi. Uuteen Orion Oyj:hin siirtyivät Orion Pharma ja Orion Diagnostica, ja sen toimitusjohtajana jatkoi Jukka Viinanen. Uuteen Oriola-KD-yhtiöön siirtyivät lääkkeiden tukkukauppa ja terveydenhoitotuotteiden markkinointi. Kaupankäynti uuden Orion Oyj:n ja Oriola-KD:n osakkeilla alkoi Helsingin pörssissä 3. heinäkuuta 2006.

Vuonna 2012 Orion erosi Lääketeollisuus ry:stä. Yritys perusteli jäsenyydestä luopumista kustannussäästöillä.

Vuonna 2017 Orionin osuus Suomen lääkemarkkinoista oli 12 prosenttia. Orion oli tuolloin Suomen kolmanneksi arvostetuin lääkebrändi.

Orionin diagnostiikkaliiketoiminta oli aiemmin keskitetty Orion Diagnostica -tulosyksikköön, joka myytiin huhtikuussa 2018 pääomaisjoittajalle. Diagnostiikkaliiketoimintaan kuuluivat diagnostisten testien ja hygieniatestien kehitys, valmistus ja markkinointi. Orion Diagnostica vaihtoi nimensä marraskuussa 2019 ja on nyt Aidian.

Lääkeliiketoiminta
------------------

Orionin tehdas Turun Orikedolla.
Lääkeliiketoiminnassaan Orion tutkii, kehittää, valmistaa ja markkinoi ihmis- ja eläinlääkkeitä sekä lääkkeiden vaikuttavia aineita. Lääkeliiketoiminnan osuus Orionin liikevaihdosta on n. 95 %. Huomattava osa liikevaihdosta muodostuu yhtiön oman tutkimuksen tuloksena syntyneistä lääkekeksinnöistä.

Orionin lääkeliiketoiminta muodostuu neljästä tulosyksiköstä: alkuperälääkkeet (patenttien suojaamat reseptilääkkeet), erityistuotteet (patenttisuojattomat reseptilääkkeet ja itsehoidon tuotteet), eläinlääkkeet (lääkkeet lemmikki- ja tuotantoeläimille) sekä Fermion (lääkkeiden vaikuttavat aineet).

Orion kehittää ja tuottaa alkuperälääkkeitä sekä ihmis- että eläinkäyttöön. Alkuperälääkkeet-tulosyksikkö vastaa Orionin ihmiskäyttöön tarkoitetuista patentoiduista alkuperälääkkeistä. Alkuperälääkkeet on Orionin lääkeliiketoiminnan suurin tulosyksikkö. Alkuperälääkkeiden toiminta jakautuu kolmelle terapia-alueelle: keskushermostosairaudet, syöpäsairaudet ja tehohoito sekä Easyhaler-laitteeseen kehitetyt keuhkolääkkeet.

Erityistuotteet-tulosyksikön tuotteistoon kuuluu noin 300 tuotteen valikoima perusterveydenhuollon geneerisiä reseptilääkkeitä ja itsehoidon valmisteita. Orion myy sekä itse kehittämiään ja valmistamiaan että yhteistyökumppaniensa kehittämiä tuotteita. Orion on kehittänyt itse useimmat reseptilääkkeensä sekä itsehoidon valmisteensa ja valmistaa itse valtaosan tuotevalikoimastaan. Tunnettuja tuotteita ovat muun muassa Burana, Aqualan-perusvoiteet ja Multivita-vitamiinit.

Orion valmistaa, markkinoi ja myy eläinkäyttöön sekä omia alkuperälääkkeitään että geneerisiä lääkkeitä. Oman tuotteistonsa lisäksi Orion markkinoi ja myy Pohjoismaissa useiden kansainvälisten yhtiöiden valmistamia eläinlääkkeitä.

Fermion valmistaa vaikuttavat aineet Orionin omiin alkuperälääkkeisiin ja joihinkin geneerisiin valmisteisiin. Fermion valmistaa ja myy lääkeaineita myös muille lääkeyhtiöille. Fermion Oy perustettiin vuonna 1970 Rikkihappo Oy:n (nyk. Kemira Oyj) ja Orionin yhteisyrityksenä. Fermion siirtyi kokonaan Orionin omistukseen ja sen osaksi vuonna 1981. Nykyinen Fermion Oy rekisteröitiin osakeyhtiönä kaupparekisteriin vuonna 2004. Sen toimitusjohtaja on Arto Toivonen

Tutkimus ja kehitys
-------------------

Orion käyttää lääketutkimukseen ja -tuotekehitykseen keskimäärin noin 15 % liikevaihdostaan. Orionin lääketutkimustoiminta painottuu varhaisen vaiheen tutkimuksiin eli niin sanottuihin prekliinisiin tutkimuksiin ja ensimmäiseen ja toiseen kliiniseen vaiheeseen.

Orionin T&K tekee tutkimusta kaikilla Orionin terapia-alueilla:

* keskushermostolääkkeet
* syöpä- ja tehohoitolääkkeet
* inhaloitavat lääkkeet (Easyhaler)

Lisäksi tutkimusta on meneillään eläinlääkkeeillä ja rinnakkaislääkkeillä.

**Orionin keskeiset kliiniset kehityshankkeet**

* Darolutamidi (Nubeqa), antiandrogeenilääke, jota käytetään miehillä eturauhassyövän hoitoon
* ODM-109, suun kautta annosteltava levosimendaani ALS-taudin hoitoon
* Syöpälääkkeet: ODM-203 (FGFR+VEGFR inhibiittori), ODM-207 (BET-proteiinien estäjä), ODM-208 ja ODM-209 (CYP11A1-estäjiä)

Lähteet
-------

1. 1 2 3 4 5  Tilinpäätöstiedote 2020 (pdf) Orion.  Arkistoitu 24.6.2021. Viitattu 15.6.2021.
2. 1 2  Orionin vuosisata: Orionin virstanpylväitä 1910-luvulla Orion. Viitattu 30.10.2018.
3. 1 2  Leikola, Juhani: Orionin vahva mies *Ylppo.fi*. Viitattu 30.10.2018.
4. ↑  Kruununhaka-Katajanokka 3/96*lähde tarkemmin?*
5. ↑  Orion eroaa Lääketeollisuus ry:n jäsenyydestä *hs.fi*.  21.11.2012. Helsingin Sanomat. Viitattu 28.4.2014.
6. ↑  Orion-konsernin tilinpäätöstiedote 2017  7.2.2017. Orion.  Arkistoitu 30.10.2018. Viitattu 30.10.2018.
7. ↑  Tämä särkylääke on Suomen arvostetuin lääkebrändi, Markkinointi & Mainonta 26.12.2016. Viitattu 2.5.2017.
8. ↑  Orion myy diagnostiikan pääomasijoittajalle – kauppahinta nyt 163 miljoonaa euroa *Talouselämä*.  21.4.2018. Viitattu 30.10.2018.
9. ↑  Orion Diagnostica on nyt Aidian *Aidian*. Viitattu 5.4.2021.
10. ↑  Orion Oyj:n tilinpäätös ja konsernitilinpäätös tilikaudelta 1.1.–31.12.2012
11. ↑  Orionin tutkimusputki *orion.fi*.  04.05.2020.

Aiheesta muualla
----------------

* Kuvia tai muita tiedostoja aiheesta **Orion** Wikimedia Commonsissa

* Orion Oyj
* Orion löysi menestysreseptin Talouselämä.fi. 22.3.2007.
* Orionin osakehistoriaa Pörssitiedon nettisivuilla

|  |  |  |  |  |  |
| --- | --- | --- | --- | --- | --- |
| 

| * n
* k
* m
Suomi OMX Helsinki 25 |
| --- |
|  |
| 
* Cargotec
* Elisa
* Fortum
* Huhtamäki
* Kesko
* Konecranes
* KONE
* Kojamo
* Metsä Board
* Metso
* Neste
* Nokia
* Nokian Renkaat
* Nordea Bank
* Orion
* Outokumpu
* Qt Group
* Sampo
* SSAB
* Stora Enso
* Telia Company
* Tieto-Evry
* UPM-Kymmene
* Valmet
* Wärtsilä

 |
|  |
| Päivitetty: 8. maaliskuuta 2023 |

 |